Alternattiva Demokratika segwiet b’attenzjoni id-diskussjoni dwar l-emendi għall-liġi taċ-ċittadinanza li permezz tagħhom ser ikun possibli li bħala riżultat ta’donazzjoni bażika ta’ €650,000 tingħata ċ-ċittadinanza lil persuni li l-identitia tagħhom tibqa’ sigrieta. Arnold Cassola Chairperson ta’ Alternattiva Demokratika enfasizza li l-Gvern flok ma jiddefendi l-passaport Malti qed ibiegħhu b’€650,000. Il-proposti approvati mill-Parlament qal Carmel Cacopardo, Deputat Chairperson ta’ Alternattiva Demokratika huma oġġezzjonabbli għal żewġ ragunijiet. Minħabba illi l-impenn favur investiment fil-pajjiż mill-persuni li japplikaw għaċ-ċittadinanza ekonomika hu wieħed minimu, kif ukoll minħabba in-nuqqas ta’ trasparenza fil-proċess. Cacopardo żied jgħid li filwaqt li Alternattiva Demokratika tirrikonoxxi illi kien hemm titjib kemm fil-proposti dwar kif isir id-‘due diligence’ kif ukoll bil-ħolqien tar-regolatur jibqa’ l-fatt li ċ-ċittadinanza ekonomika kif offruta mill-Gvern hi ta’ theddida għar-reputazzjoni tajba li Malta rnexxielha tikseb tul iz-zmien, reputazzjoni li ssarfet fl-impiegi assocjati mas-servizzi finanzjarji. Dawn issa jistghu jispiccaw taħt theddida. Alternattiva Demokratika, żied jgħid Carmel Cacopardo, innutat ukoll il-pozizzjoni tal-Oppożizzjoni li qalet illi meta tkun fil-Gvern tirtira ċ-ċittadinanza ekonomika offruta bl-emendi li ġew approvati mill-Parlament illum għall-Liġi dwar iċ-Ċittadinanza. AD osservat permezz ta stqarrija li l-Oppozizzjoni ma ippubblikatx il-parir legali li qalet illi għandha biex tiġġustifika din il-pożizzjoni kif lanqas il-Gvern ma’ ppubblika l-parir dwar l-istess materja mill-Avukat Ġenerali. Fid-dawl ta’ dan kollu AD, ikkonkluda Carmel Cacopardo, jidhrilha li ma sarx sforz biżżejjed biex tinstab soluzzjoni li dwarha ma jkun hemm l-ebda dubju li hija ta’ ġid għall-pajjiż. Il-ġid għal pajjiżna mhux biss li l-pajjiż jiggwadanja l-mezzi finanzjarji biex jimxi ‘l quddiem imma fuq kollox illi dan jagħmlu b’dinjita’ u mingħajr ma jagħmel ħsara lir-reputazzjoni tiegħu.